
Plx nr. 263/2014/2015
RAPORT COMUN
asupra cererii de reexaminare a Legii privind securitatea cibernetică a României, ca urmare a Deciziei Curţii Constituţionale nr. 17 din 21.01.2015, publicată în Monitorul Oficial al României, Partea I, nr. 79 din 30.01.2015

În conformitate cu prevederile art.134 alin.(1) din Regulamentul Camerei Deputaţilor, republicat, Comisia pentru apărare, ordine publică şi siguranţă naţională, Comisia pentru tehnologia informaţiei şi comunicaţiilor şi Comisia juridică, de disciplină şi imunităţi au fost sesizate, prin adresa cu nr. PL-x 263/2014/2015 din 2 februarie 2015, pentru dezbatere în fond şi întocmirea unui raport, cu cererea de reexaminare a Legii privind securitatea cibernetică a României, ca urmare a Deciziei Curţii Constituţionale nr. 17 din 21.01.2015, publicată în Monitorul Oficial al României, Partea I, nr. 79 din 30.01.2015.

Proiectul de lege privind securitatea cibernetică a României a fost adoptat de Camera Deputaţilor ca urmare a depăşirii termenului de 45 de zile, prevăzut la art.75 alin.(2) teza a III-a din Constituţia României republicată, în calitate de Primă cameră sesizată, la data de 17 septembrie 2014, iar de Senat, în calitate de Cameră decizională, la data de 19 decembrie 2014.
Legea a fost trimisă la Preşedintele României pentru promulgare, la data de 24 decembrie 2014.

Proiectul de lege avea ca obiect reglementarea activităţilor în domeniul securităţii cibernetice, componentă a securităţii naţionale a României, precum şi obligaţiile ce revin persoanelor juridice de drept public sau privat în scopul protejării infrastructurilor cibernetice.


La data de 23 decembrie 2014, un număr de 69 deputaţi aparţinând Grupului parlamentar al Partidului Naţional Liberal din Camera Deputaţilor au iniţiat o sesizare de neconstituţionalitate în temeiul dispoziţiilor art. 146 lit. a) din Constituţia României şi ale art.15 alin.(1) din Legea nr.47/1992 privind organizarea şi funcţionarea Curţii Constituţionale, solicitând Curţii Constituţionale să se pronunţe asupra neconstituţionalităţii Legii privind securitatea cibernetică a României.
Obiectul sesizării de neconstituţionalitate îl constituie dispoziţiile Legii privind securitatea cibernetică a României în forma adoptată de Senatul României, în calitate de Cameră decizională. 
În data de 21 ianuarie 2015, Plenul Curţii Constituţionale, învestit în temeiul art.146 lit. a) din Constituţia României şi al art.15 din Legea nr.47/1992 privind organizarea şi funcţionarea Curţii Constituţionale, s-a întrunit pentru a soluţiona, în cadrul controlului anterior promulgării, obiecţia de neconstituţionalitate a prevederilor Legii privind securitatea cibernetică a României, obiecţie formulată de un număr de 69 de deputaţi aparţinând Grupului Parlamentar al Partidului Naţional Liberal. În urma deliberărilor, Curtea Constituţională, cu majoritate de voturi, a admis obiecţia de neconstituţionalitate şi a constatat că Legea privind securitatea cibernetică a României este neconstituţională, în ansamblul ei.
Curtea Constituţională a constatat faptul că întregul act normativ suferă de deficienţe sub aspectul respectării normelor de tehnică legislativă, coerenţă, claritate, previzibilitate, precum şi sub aspectul respectării procedurii legislative, prin lipsa avizului Consiliului Suprem de Apărare a Ţării, elemente de natură a determina încălcarea art.1 alin.(5) din Constituţie, care consacră principiul legalităţii, şi a prevederilor art.119 din Legea fundamentală, referitoare la atribuţiile C.S.A.T. De asemenea, Curtea a constatat încălcarea dispoziţiilor constituţionale cuprinse în art.1 alin.(3), (4) şi (5) referitoare la principiul statului de drept, principiul separaţiei puterilor în stat, respectiv principiul legalităţii, în art.21 alin.(1) şi (3) referitor la accesul liber la justiţie şi dreptul la un proces echitabil, în art.26 privind viaţa intimă, familială şi privată şi în art.28 referitor la secretul corespondenţei, din perspectiva lipsei garanţiilor necesare respectării acestor drepturi, precum şi în art.53 privind restrângerea exerciţiului unor drepturi sau al unor libertăţi.

Astfel, Curtea a constatat neconstituţionalitatea mai multor prevederi ale legii, printre care cele privind definirea noţiunii de „deţinători de infrastructuri cibernetice” (art.2 din lege), desemnarea Serviciului Român de Informaţii ca autoritate naţională în domeniul securităţii cibernetice (art.10), lipsa garanţiilor legale (autorizarea de către o instanţă judecătorească) aferente respectării obligaţiei deţinătorilor de infrastructuri cibernetice de a permite accesul reprezentanţilor autorităţilor competente la datele deţinute, relevante în contextul solicitării (art.17), lipsa reglementării prin lege a criteriilor în funcţie de care se realizează selecţia infrastructurilor cibernetice de interes naţional, cât şi a modalităţii prin care se stabilesc acestea (art.19), autoritatea care efectuează auditarea de securitate cibernetică (art.20 lit.c)), lipsa reglementării prin lege a circumstanţelor în care este necesară notificarea, precum şi a conţinutului acesteia (art.20 lit.c)), lipsa consacrării legale a controlului judecătoresc cu privire la actele administrative emise de autorităţile competente şi care sunt susceptibile a prejudicia drepturi sau interese legitime (art.16-23), lipsa predictibilităţii normelor referitoare la procedurile de monitorizare şi control, respectiv a celor privind constatarea şi sancţionarea contravenţiilor (art.27, 28, 30), lipsa garanţiilor legale (autorizarea de către o instanţă judecătorească)  aferente respectării obligaţiei deţinătorilor de infrastructuri cibernetice de a permite autorităţilor competente să efectueze inspecţii, inclusiv inopinate, la orice instalaţie, incintă sau infrastructură (art.27 alin.(2)).

În conformitate cu prevederile art. 61 şi 134 din Regulamentul Camerei Deputaţilor, republicat, membrii celor trei comisii sesizate  au dezbătut cererea de reexaminare a Legii privind securitatea cibernetică a României, ca urmare a Deciziei Curţii Constituţionale nr. 17 din 21.01.2015, publicată în Monitorul Oficial al României, Partea I, nr. 79 din 30.01.2015 în şedinţa comună din data de 17 februarie 2015.
Din totalul de 18 membrii ai Comisiei pentru tehnologia informaţiei şi comunicaţiilor au fost prezenţi la şedinţă 14 deputaţi, din totalul de 25 de membri ai Comisiei pentru apărare, ordine publică şi siguranţă naţională au fost prezenţi la şedinţă 16 deputaţi, iar din totalul de 26 de membrii ai Comisiei juridice, de disciplină şi imunităţi au fost prezenţi la şedinţă conform listei de prezenţă. 
În urma dezbaterilor membrii celor trei comisii au hotărât, cu unanimitate de voturi, să propună plenului Camerei Deputaţilor un raport de respingere a Legii privind securitatea cibernetică a României, ca urmare a Deciziei Curţii Constituţionale nr. 17 din 21.01.2015. 
În raport cu obiectul şi conţinutul reglementării, legea face parte din categoria legilor organice.

